Кончится лето (երգ)

Кончится лето, «Կինո» խմբի 1990 թվականին գրված երգը «Սև ալբոմից», որը թողարկվել է Վիկտոր Ցոյի մահից հետո։ Երգը ձայնագրվել է Պլիենցիմեսի ամառանոցում գտնվող պորտստուդիայում, որտեղ Ցոյը մեկնել է հանգստանալու Լուժնիկի մարզադաշտում ունեցած համերգից հետո։

Ստեղծման պատմություն 
Երգն ստեղծվել է Նատալի Ռազգոլովայի բնակարանում, որտեղ այդ ժամանակ միասին ապրում էին Վիկտորն ու Նատալիան, մի քանի այլ երգերի հետ միասին, որոնք ավելի ուշ ներառվել են «Սև ալբոմում»։ Ձայնագրությունն արվել է սովորական ձայնագրիչի օգնությամբ և ակուստիկ կիթառի ուղեկցությամբ։ Արդյունքում այդ ձայնագրությունը հրապարակվել է 2018 թվականին։

Ապագա ալբոմի համար ձայնագրությունն իրականացվել է 1990 թվականի ամռանը Յուրմալայում գտնվող «Yamaha» պորտստուդիայում։ Վիկտոր Ցոյի նոթատետրում կա երգացանկի սևագիրը, որում երգի անունը «Лето» է։ Ցոյի վախճանից հետո ձայնագրությունը մշակվել է և 1991 թվականի հունվարին թողարկվել «Սև ալբոմում»։

Հայտնի է նաև երգի սևագիր տարբերակը, որը թողարկվել է 2002 թվականին «Սպիտակ ալբոմում»։

Երգի հետազոտություն 
Ե․ Շաջանովայի խոսքերով՝ երգը «Սև ալբոմի» մնացած երգերի պես լի է սպասումով և մահվան նախազգացումով։ Այս երգում, ինչպես նշում է Շաջանովան, շարժումը ստատիկայով փոխարինելու պատճառով ձևավորվում և զարգանում է «ճանապարհ» հայեցակարգի իմաստաբանությունը։ Շաջանովայի կարծիքով «ճանապարհ» հայեցակարգի մեկնաբանման առաջին նշանակալի պահն ամփոփվում է նրանով, որ գործողությանը նպաստող արտաքին գործոնները չեն աշխատում, իսկ ներքին գործոններ չկան (առաջ շարժվելն իմաստ չունի և հետ վերադառնալու հնարավորություն չկա)։

Երգի հերոսը զգում է, որ փակուղի է ընկել կամ ավարտել է իր ճանապարհը՝ կորցնելով ներքին խթանը։ Կրկներգի վերջին տողերը («…Я жду ответа. // Больше надежд нету. // Скоро кончится лето. // Это...»), ինչպես նշում է Շաջանովան, կենտրոնացած են մահվան նախազգացման վրա։ Իսկ այն փաստը, որ Ցոյը մահացել է այդ նույն ամռանը ճանապարհին (1990 թվականի օգոստոսի 15-ին), հեղինակն անվանում է սիմվոլիկ։ «Կինո» խմբի ավագի համար այդ ամառն իսկապես դարձել է վերջինը։

Այն տարածությունը, որում գտնվում է երգի հերոսը, շաղկապվում է նրա շուրջ («․․․և այսպես տարին տարվա հետևից», «հարյուրերորդ անգամ․․․»)։ Այդ զգացման պատճառով հերոսը կրկին զգում է իրեն անելանելի և անվստահ իրավիճակում, ինչից թվում էր թե ազատվել էր։ Շաջանովան ենթադրում է, որ հենց այս փոփոխությունն է կապված մահվան նախազգացման հետ, որը հետապնդում էր Ցոյին («կյանքը կանցնի»)։

Ն․ Նեժդանովայի խոսքերով՝ երգը լի է հեգնանքով։ Գոյությունը հանգստի մեջ ինքնին նկարագրված է հեգնանքով․ «Մի օր ուտում ենք, երեք օր՝ խմում // Եվ, ընդհանրապես, ուրախ ենք ապրում»։ «Պատուհանից այն կողմ անձրև է» արտահայտությունը երգում խոսում է մեկ այլ աշխարհի գոյության մասին, որտեղ բարեկեցությունն անբարոյականություն է։ Վիկտոր Ցոյի հերոսին առավել հոգեհարազատ է անձրևը․ դա նրա եղանակն է։

Արվեստի մեջ 
Կիրիլ Սերեբրեննիկովի՝ երիտասարդ Վիկտոր Ցոյի մասին պատմող «Ամառ» ֆիլմի ենթագրերում «Կինո» խմբի կատարմամբ լսվում է «Кончится лето» երգը։

Այլ երաժիշտների կատարումներ 
 2000 թվականին երգը ձայնագրել է «Կուկռինիկսի» խումբը։
 2012 թվականին «Վիկտոր Ցոյ։ 50 տարի» համերգի ժամանակ երգը կատարել են «Կուկռինիկսի» և «Յու-պիտեր» խմբերը։
 2018 թվականին Լեոնիդ Ագուտինը «Էսպերանտո» խմբի հետ միասին ստեղծել է երգի իր տարբերակը՝ գործիքավորման մեջ ավելացնելով շատ հարվածային երաժշտական գործիքներ։ Նա նաև նկարահանել է տեսահոլովակ «КИНОпробы։ Solstice» փառատոնի կադրերով։
 2018 թվականին «Нейромонах Феофан» խմբի հետ միասին երգի ստուդիական տարբերակն է թողարկել Դանիել Սվետլովը։

Ծանոթագրություններ

Գրականություն

Արտաքին հղումներ 
 «Кончится лето» YouTube-ում

Ռուսերեն երգեր
Խորհրդային երգեր
Ռոք երգեր